
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ,

DE DISCIPLINĂ ŞI IMUNITĂŢI
	
	   Bucureşti, 13 iunie 2012
   Pl-x 215/2012


AVIZ

asupra

propunerii legislative privind trecerea în proprietatea statului a activelor fondurilor de pensii private şi abrogarea Legii nr.411 din 18/10/2004 privind fondurile de pensii administrate privat
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind trecerea în proprietatea statului a activelor fondurilor de pensii private şi abrogarea Legii nr.411 din 18/10/2004 privind fondurile de pensii administrate privat, trimisă cu adresa nr. Pl-x 215 din 29 mai 2012, înregistrată cu nr.31/439 din 31 mai 2011. 
Propunerea legislativă a fost respinsă de Senat, în şedinţa din 21 mai 2012, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.2 din Regulamentul Camerei Deputaţilor, republicat, cu modificările şi completările ulterioare. 
Iniţiativa legislativă are ca obiect de reglementare trecerea în proprietatea statului a activelor fondurilor de pensii private, în termen de 12 luni de la intrarea în vigoare a legii şi abrogarea Legii nr.411 din 18/10/2004 privind fondurile de pensii administrate privat, cu modificările şi completările ulterioare.
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut propunerea legislativă în şedinţa din 13 iunie 2012.

Membrii comisiei au examinat iniţiativa legislativă supusă avizării, expunerea de motive, avizul nefavorabil al Consiliului Economic şi Social, transmis cu adresa nr.61 din 6 ianuarie 2012, punctele de vedere ale Guvernului României, comunicate cu adresele nr.2070 din 9 august 2010 şi 364 din 6 martie 2012, conform cărora Guvernul nu susţine adoptarea propunerii legislative şi avizul favorabil al Consiliului Legislativ, aviz transmis cu adresa nr.44 din 16 ianuarie 2012.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative întrucât s-ar crea premisele încălcării dreptului de proprietate privată, consacrat prin prevederile art.44 din Constituţia României, republicată, deoarece ar reprezenta o “naţionalizare”, prin trecere forţată, în mod unilateral, în proprietatea statului, a sumelor acumulate în conturile individuale aparţinând salariaţilor participanţi la fondurile respective, sume care constituie proprietatea acestora.
În raport de obiectul şi conţinutul reglementării, iniţiativa legislativă face parte din categoria legilor organice.
                            VICEPREŞEDINTE,                          
           SECRETAR,

                                 Florin Iordache                                     Gabriel Andronache
Consilier parlamentar,

Rodica Penescu
_1381234643.unknown

